Dështojnë bisedimet e Stambollit për programin bërthamor të Iranit
Bisedimet u pezulluan pas këmbënguljes së Iranit që Kombet e Bashkuara të heqin sanksionet
Bisedimet në Stamboll të Turqisë mes komunitetit ndërkombëtar dhe Iranit lidhur me programin e tij bërthamor dështuan mes akuzave dhe kundërakuzave mes palëve. Dështimi i bisedimeve pritet të çojë në presione më të mëdha ndërkombëtare ndaj Iranit për aspiratat e tij bërthamore. Shefja e politikës së jashtme të Bashkimit Evropian, Kethrin Ashton u shpreh e irituar për dështimin e bisedimeve dy ditëshe, por tha se për këtë fajin e ka Irani. Ashton udhëhoqi delegacionin e vendeve që njihen si P5+1, Shtetet e Bashkuara, Britania e Madhe, Rusia, Franca, Kina dhe Gjermania në negociatat me Iranin lidhur me programin e tij të energjisë bërthamore. Dyshohet se Irani e përdor programin për të ndërtuar një armë atomike, akuzë që Teherani e ka hedhur poshtë. Takimi i Stambollit pasoi bisedimet e Gjenevës. Ashton tha se në ato bisedime palët ranë dakord se takimi i Stambollit do të përqendrohej në propozime të hollësishme. Gjatë dy ditë bisedimesh diskutimet u përqendruan në masat për krijimin e besimit që përfshinë edhe kompromisin se Irani do të shkëmbente një pjesë të uraniumit të gradës së ulët me karburant bërthamor për reaktorin e tij të kërkimeve. Tentativa për marrëveshje të ngjashme u bënë në vitet 2009 dhe 2010. Por Ashton tha se Irani kishte këmbëngulur në parakushte të papranueshme si heqja e sanksioneve të Kombeve të Bashkuara. Por kryenegociatori iranian, Seid Xhelili, tha se Irani shkoi në takimin e Stambollit me dëshirën e mirë, me një qendrim llogjik për bisedimet dhe se kërkesat e tyre nuk ishin të paarsyeshme. Ai tha: Nuk është caktuar ndonjë datë për bisedime të reja, por Ashton tha se varet nga Teherani që të ndryshojë qendrimin e tij dhe se oferta që i është bërë atij qendron. Vëzhguesit thonë se dështimi i bisedimeve të Stambollit pritet të çojë në thirrje të reja për masa të mëtejshme ndërkombëtare kundër Iranit. Por një zyrtar i lartë evropian në bisedime tha se është me rëndësi të ruhet qetësia dhe të qendrohet në pritje për të parë se çfarë do të ndodhë.